Diari Oficial de la Generalitat Valenciana


Sumari del DOGV 6481, del 16-03-2011 (2011/3013)

ORDE 7/2011, de 8 de març, de la Conselleria d'Agricultura, Pesca i Alimentació, per la qual es modifica l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les Bases reguladores de les ajudes destinades a la millora de la competitivitat de les explotacions ramaderes de la Comunitat Valenciana i es convoquen per a l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6481

Data del DOGV
:   16-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3013


Data del document
:   08-03-2011

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2011, de 8 de març, de la Conselleria d'Agricultura, Pesca i Alimentació, per la qual es modifica l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les Bases reguladores de les ajudes destinades a la millora de la competitivitat de les explotacions ramaderes de la Comunitat Valenciana i es convoquen per a l'exercici 2011. [2011/3013]  
La implantació de la normativa recent per a la protecció i benestar dels animals de granja obliga els titulars de les explotacions ramaderes a l'adaptació i la modificació de les seues instal·lacions, i això suposa en la majoria dels casos fer importants inversions que posen en risc la rendibilitat de la seua activitat.  
  
La Conselleria d'Agricultura, Pesca i Alimentació, conscient del cost econòmic que el sector ramader ha d'afrontar per a adequar les seues instal·lacions a esta nova normativa, considera necessari el suport a estes inversions per mitjà de les ferramentes de què disposa i materialitzades en les línies d'ajudes que permeten reduir l'impacte econòmic que suposa la implantació d'estes mesures en la nostra ramaderia.  
  
Per mitjà de l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana, es dóna suport, entre altres inversions, a les destinades a millorar les condicions de benestar animal.   
L'objecte de la modificació de l'orde esmentada és afavorir les inversions realitzades pels sectors ramaders que, com a conseqüència de l'aplicació i el compliment de la normativa sobre protecció i benestar dels animals en explotacions ramaderes, han d'afrontar una despesa important en les seues instal·lacions per a adaptar-les a les exigències legals.   
En l'apartat quart de l'Annex I de l'Orde de 14 de desembre de 2009 s'establixen els criteris de preferència que cal tindre en compte quan el conjunt de les ajudes sol·licitades supere els fons disponibles. Per tant, la modificació de l'orde té com a finalitat prioritzar les inversions realitzades en explotacions ramaderes per a millorar les condicions de benestar animal adjudicant a estes inversions la puntuació màxima davant de la resta d'inversions.  
Esta orde s'adapta als requisits establits en el Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament 70/2001 (DOCE de 16.12.06) i ha sigut comunicada a la Comissió Europea i registrada amb el número XA307/2009.  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat, després dels informes preceptius emesos per la Direcció General d'Economia de la Conselleria d'Economia, Hisenda i Ocupació, l'Advocacia de la Generalitat i la Intervenció Delegada a la Conselleria d'Agricultura, Pesca i Alimentació, i a proposta de la directora general de Producció Agrària,  
  
ORDENE  
  
Article únic  
1. Es modifica el subapartat 5 de l'apartat quart de l'Annex I de l'Orde de 14 de desembre de 2009, que queda redactat en els termes següents:  
- Explotacions que realitzen inversió en la millora de les condicions higièniques de l'explotació d'acord amb l'Annex II. Grup A: 15 punts.  
  
- Explotacions que realitzen inversió en la millora de les condicions de benestar animal de l'explotació d'acord amb l'Annex II: 35 punts.  
  
- Explotacions que realitzen inversió per a promoure l'extensificació d'acord amb l'Annex II. Grup C: 5 punts.  
- Explotacions que realitzen inversió per a la millora de la qualitat del producte final d'acord amb l'Annex II. Grup D: 5 punts.  
- Explotacions que realitzen inversió en la reducció de l'impacte ambiental de la seua activitat d'acord amb l'Annex II. Grup E: 5 punts.  
- Explotacions que realitzen inversions incloses en l'Annex II i en compliment dels programes de control de malalties han hagut de fer sacrificis sanitaris dels animals: 5 punts.  
- Explotacions prioritàries: 10 punts.  
- Cursos de formació homologats realitzats pel titular de l'explotació sobre temes de ramaderia i impartits per autoritat competent en la matèria: 10 punts (es comptabilitzarà 1 punt per cada 15 hores de formació, fins a un màxim de 10 punts).  
- Jove ramader: 5 punts.  
- Explotacions ubicades en zones a què es fa referència en el punt 1a d'este apartat: 5 punts.  
- Explotacions que no han rebut les ajudes regulades en esta orde en la convocatòria anterior: 5 punts."  
2. L'apartat e del punt 4 de l'apartat cinqué de l'Annex I de l'Orde de 14 de desembre de 2009, de la Conselleria d'Agricultura i Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana, queda redactat en els termes següents:  
  
"e) Una memòria en què justificaran la necessitat d'inversió i s'hi especificaran les seues conseqüències sobre la reducció de l'impacte ambiental, la millora de la qualitat del producte final, la millora de les condicions sanitàries, la traçabilitat, l'extensificació o el benestar dels animals. Esta memòria serà subscrita per un professional competent en les inversions en què, per la seua naturalesa, s'exigisca la tramitació de la llicència municipal d'obres. Haurà d'incloure un pla d'inversions en què es detallarà:  
- Una descripció de les instal·lacions i els equips de les granges abans de les millores previstes.  
- Una descripció de les instal·lacions i els equips nous que s'hagen d'instal·lar.  
- Una valoració econòmica detallada del cost de modernització de les instal·lacions, els equips i la resta d'inversions a realitzar. A este efecte, quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no hi haja en el mercat prou quantitat d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa."  
3. S'afigen noves inversions en els grups C i D de l'Annex II, llista d'inversions subvencionables:  
  
 Grup C. Promoció de l'extensificació  
- Adquisició de màquina rotoembaladora  
  
Grup D. Millora de la qualitat del producte final  
- Construcció de magatzems per a alimentació animal  
- Adquisició de programes informàtics específics per a la gestió d'explotacions ramaderes  
  
  
DISPOSICIONS ADDICIONALS  
  
Primera. Línia pressupostària  
Les ajudes regulades en esta orde es concediran a càrrec de l'aplicació pressupostària 30.25.82.1649.912.76.2, línia T3090. La dotació pressupostària per a la resolució d'expedients de la convocatòria de l'exercici 2011 és d'1.573.800 €.  
Segona. Convocatòria 2011  
Es convoquen per a l'exercici 2011 les ajudes a la millora de la competitivitat de les explotacions ramaderes de la Comunitat Valenciana, les bases reguladores de les quals es troben en l'Orde de 14 de desembre de 2009, de la Conselleria d'Agricultura, Pesca i Alimentació (DOCV núm. 6174, de 29 de desembre de 2009), modificada per mitjà d'esta orde.  
  
Tercera. Termini de presentació  
El termini de presentació de sol·licituds per a l'exercici 2011 serà des de l'endemà de la publicació d'esta orde en el Diari Oficial de la Comunitat Valenciana fins al dia 8 d'abril de 2011.  
  
DISPOSICIONS FINALS  
  
Primera. Delegació de competències  
Es delega en la directora general de Producció Agrària la concessió i denegació de les ajudes previstes en esta orde.  
  
Segona. Facultat de desplegament  
Es faculta la directora general de Producció Agrària per a emetre els actes, les resolucions i les instruccions que siguen necessaris per al desenvolupament i l'aplicació d'esta orde.  
  
Tercera. Entrada en vigor  
Esta norma entrarà en vigor l'endemà de la publicació en el Diari Oficial de la Comunitat Valenciana.  
  
València, 8 de març de 2011  
  
La consellera d'Agricultura, Pesca i Alimentació,  
MARITINA HERNÁNDEZ MIÑANA